SPRÁVA KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania 1. Úvod Pri pristúpení Bulharska k EÚ bol zriadený mechanizmus spolupráce a overovania[1], ktorý má Bulharsku pomôcť pri vytváraní nestranného, nezávislého a účinného súdneho a správneho systému. Uskutočnenie zmien právneho a súdneho systému potrebných na ďalšie zosúladenie s ostatnými členskými štátmi je vnútroštátnou záležitosťou. Vyžaduje si to, aby vláda pripravila a navrhla kľúčové rámcové právne predpisy, aby parlament tieto predpisy prijal a aby súdne orgány zmenili svoje postupy a zavedenú prax s cieľom implementovať tieto predpisy náležitým spôsobom. Od roku 2007 zohráva mechanizmus spolupráce a overovania podpornú úlohu v rámci pomoci Bulharsku pri vytváraní štruktúr moderného súdneho systému. Stalo sa, že bol tento mechanizmus spochybňovaný a kritizovaný niektorými prvkami tohto nevyhnutného národného konsenzu, ale dnes má širokú podporu, pretože prispel k presadzovaniu zmien správnym smerom. Bulharská vláda preukázala pri uskutočňovaní reformného procesu odhodlanie a angažovanosť. V priebehu piatich rokov sa dôraz presunul z prípravy a prijímania právnych predpisov na ich implementáciu. Prvky právneho rámca, ktoré sú potrebné pre reformu, sú dnes vo veľkej miere zavedené, aj keď nie sú úplne dokončené. Z tejto správy vyplýva, že ďalšie nevyhnutné kroky v tomto procese by sa mali zamerať na implementáciu nových právnych predpisov súdnymi orgánmi a políciou. Táto správa je piatou výročnou správou od zriadenia mechanizmu spolupráce a overovania[2]. V lete 2012, päť rokov od zriadenia tohto mechanizmu, Komisia uskutoční celkové hodnotenie pokroku v rámci mechanizmu, ktorý Bulharsko dosiahlo od jeho pristúpenia, a na základe tohto hodnotenia predloží príslušné návrhy. Súčasná správa obsahuje rad osobitných odporúčaní, ktoré majú Bulharsku pomôcť pri príprave na toto celkové hodnotenie. 2. Stav reformného procesu v Bulharsku Dosiahnuté výsledky a ďalšie výzvy Od poslednej správy Komisie v júli 2010 Bulharsko posilnilo právomoci Najvyššej súdnej rady a zdokonalilo pravidlá menovania do súdnych funkcií, odborného vzdelávania, hodnotení a povýšení sudcov. Bulharsko uskutočnilo kroky na zlepšenie ochrany pred konfliktom záujmov. Začala sa reforma policajných vyšetrovaní a bolo prijaté rozhodnutie zriadiť špecializovaný súd pre organizovanú trestnú činnosť. Parlamentu bol predložený nový zákon o zaistení majetku, ten ho však 8. júla zamietol. Boli vypracované zmeny a doplnenia zákona o verejnom obstarávaní. Zmeny a doplnenia trestného poriadku priniesli prvé výsledky na jar 2011 a účinky monitorovania prípadov týkajúcich sa najvyšších miest Najvyššou súdnou radou sú tiež zrejmé. V niekoľkých prípadoch organizovanej trestnej činnosti a korupcie súd vyniesol rozsudok. Zároveň sa dosiahol vyšší počet žalôb v prípadoch organizovanej trestnej činnosti a podvodov týkajúcich sa finančných prostriedkov EÚ. Posúdenie Komisie však poukázalo aj na dôležité výzvy. Od minulého leta bolo vynesených viacero oslobodzujúcich rozsudkov v prípadoch korupcie na najvyšších miestach, podvodov a organizovanej trestnej činnosti, čo odhalilo vážne nedostatky súdnej praxe v Bulharsku. Tieto nedostatky neboli náležite analyzované vedúcimi predstaviteľmi súdnictva, Najvyššou súdnou radou, generálnym prokurátorom, ani predsedom Najvyššieho kasačného súdu, ani neboli uskutočnené nadväzujúce opatrenia. Novelizovaný zákon o súdnom systéme, ktorý bol prijatý v decembri, posilňuje zodpovednosť súdnictva, zatiaľ však nebol implementovaný v súlade s pôvodnými zámermi. Boli vyjadrené pochybnosti, pokiaľ ide o kvalitu a transparentnosť viacerých menovaní do dôležitých súdnych funkcií, ktoré sa uskutočnili od začiatku tohto roku. To viedlo k nebývalým verejným protestom a diskusiám o možných zmenách a doplneniach ústavy. Okrem toho v rozpore s odporúčaním Komisie ešte stále nedochádza k systematickému vyšetrovaniu obvinení z korupcie v rámci súdnictva. Komisia celkove konštatuje, že bulharská vláda preukázala trvalú politickú vôľu a angažovanosť pokračovať vo svojej reformnej stratégii. Táto angažovanosť sa musí udržať vo všetkých oblastiach, v ktorých došlo k zlepšeniu zákonov a vytvoreniu nových štruktúr. Väčšie zapojenie profesijných združení sudcov a občianskej spoločnosti je podporované aj naliehavejšou požiadavkou verejnosti na uskutočnenie nezvratného reformného procesu. Vedenie súdnictva však ešte musí preukázať skutočné úsilie v celkovej reforme súdneho systému, pretože pomalý pokrok nie je len dôsledkom nedostatkov v súdnej praxi a trestnom zákone. Reforma súdnictva Prostredníctvom decembrových zmien a doplnení zákona o súdnom systéme Bulharsko vytvorilo právny základ pre dôležité štrukturálne zlepšenia súdneho systému. Tieto zmeny a doplnenia predstavujú zlepšenie postupov menovania, odbornej prípravy a hodnotenia sudcov a posilnenie ich integrity. Uvedené zlepšenia je potrebné vnímať ako dôležitý krok k dosiahnutiu dvoch dlhodobých cieľov bulharskej stratégie reformy súdnictva, a to posilnenia zodpovednosti a zvýšenia odbornosti v súdnictve. Implementácia týchto nových právnych ustanovení si bude v nasledujúcom období vyžadovať značné úsilie. Bude potrebná špecializovanejšia odborná príprava, ktorá by mala byť zameraná predovšetkým na zlepšenie vyšetrovacích kapacít potrebných na účinný boj proti korupcii a organizovanej trestnej činnosti, najmä pokiaľ ide o komplexné hospodárske a finančné vyšetrovanie. Najvyššia súdna rada bude musieť v úzkej spolupráci s ministerstvom spravodlivosti, profesijnými združeniami a občianskou spoločnosťou preukázať pevný záväzok k reforme tým, že uvedie nový zákon do praxe s cieľom dosiahnuť účinné posilnenie správy súdnych orgánov, najmä pokiaľ ide o rozdeľovanie pracovnej záťaže. Menovania sudcov ešte stále nie sú dostatočne transparentné a dôveryhodné. Dôležité menovanie vyššieho sudcu Najvyššou súdnou radou v novembri 2010 vyvolalo obavy týkajúce sa nedostatku transparentnosti a spravodlivej súťaže. Vstup nových zmien a doplnení zákona o súdnom systéme do platnosti v januári 2011 žiaľ neviedol k zlepšeniu situácie, pokiaľ ide o menovanie vyšších sudcov, ktoré sa naďalej vykonáva podľa starých pravidiel a nezakladá sa na skutočnom posúdení odbornej kvalifikácie, riadiacich schopností a osobnej integrity kandidátov. Nedávne menovanie bolo okrem toho sprevádzané obvinením z konfliktu záujmov a procesných nezrovnalostí v prebiehajúcom súdnom konaní, ktorému predsedal úspešný kandidát. Na protest odstúpili dvaja členovia Najvyššej súdnej rady, ktorí toto rozhodnutie o menovaní kritizovali ako dopredu dohodnuté. Následná mobilizácia profesijných združení sudcov a občianskej spoločnosti dožadujúcich sa reformy Najvyššej súdnej rady vyslala významný signál na podporu reformy súdnictva. Odporúčania občianskej spoločnosti, aby sa uskutočňovali verejné diskusie a oznamovanie mien kandidátov v počiatočnom štádiu procesu menovania, sú chvályhodné. Najmä pokiaľ ide o nový špecializovaný súd pre organizovanú trestnú činnosť, je menovanie vysoko kompetentných a motivovaných sudcov s nespochybniteľnou bezúhonnosťou prostredníctvom transparentných postupov nevyhnutnou podmienkou úspešnej implementácie reformy súdnictva. Zodpovednosť súdnictva je aj naďalej oblasťou, ktorá vyvoláva vážne obavy. Od posledného ročného hodnotenia Komisie bolo otvorených niekoľko nových disciplinárnych konaní a dvaja sudcovia boli zo súdnictva vylúčení. Treba tiež uviesť, že súdny inšpektorát neprešetruje vždy systematicky obvinenia vznesené proti sudcom a niektoré disciplinárne sankcie sa zdajú byť príliš zhovievavé. Prokuratúra ešte stále systematicky nezačína trestné vyšetrovanie sudcov v prípade obvinenia z korupcie. Júnové rozhodnutie Najvyššej súdnej rady o začlenení sudcu, ktorý má záznam v registri disciplinárnych konaní, do výberovej komisie pre nový špecializovaný trestný súd vzbudzuje vážne obavy. V súdnictve existuje celkový nedostatok dôslednej disciplinárnej praxe. Tieto problémy zostávajú hlavným faktorom, ktorý narúša dôveru verejnosti k súdnemu systému. Zlepšenie súdnej praxe zostáva pre bulharské súdnictvo hlavnou výzvou. Zmeny a doplnenia trestného poriadku z jari 2010 a prísne monitorovanie prípadov týkajúcich sa najvyšších miest Najvyššou súdnou radou prinieslo v niektorých prípadoch pozitívne výsledky. Počas posledného vykazovaného obdobia boli v 9 prípadoch monitorovaných Komisiou vynesené súdne rozhodnutia, a to vrátane štyroch konečných rozhodnutí. Napriek niektorým jednotlivým opatreniam však v tejto oblasti súdnictvo nepreukázalo vážnu snahu plniť odporúčania Komisie. Nedostatky v súdnej praxi neboli systematicky analyzované ani riešené a nezačali sa komplexné programy odborného vzdelávania ani systémy poradenstva. Celkový pasívny prístup vedenia súdnictva, Najvyššej súdnej rady, generálneho prokurátora a predsedu Najvyššieho kasačného súdu k závažným nedostatkom v súdnej praxi vzbudzuje vážne obavy. Je potrebné zlepšiť súdnu prax a uskutočniť reformu riadenia, štruktúr a spolupráce medzi súdnictvom a ďalšími vyšetrovacími orgánmi vrátane polície. Súdnictvo a vláda by mali spolupracovať s občianskou spoločnosťou pri identifikácii a odstraňovaní existujúcich nedostatkov a problémov pri súčasnom úplnom rešpektovaní nezávislosti súdov. Boj proti organizovanej trestnej činnosti Od poslednej výročnej správy Komisie Bulharsko uskutočňovalo reformu polície . Reorganizácia príslušných policajných riaditeľstiev viedla k zjednoteniu operatívnych a vyšetrovacích činností polície a k výraznému zvýšeniu počtu policajných vyšetrovateľov. Bulharsko by malo pokračovať vo svojom úsilí o reformu polície a malo by ju spojiť so širšou reformou prípravných vyšetrovaní. To si bude vyžadovať zabezpečenie účinnej operatívnej spolupráce s prokuratúrou a ďalšími orgánmi, uplatňovanie zásady spoločných tímov vo všetkých závažných trestných prípadoch, ako aj investície do vybavenia a špecializovanej odbornej prípravy. Napriek vytrvalej snahe polície riešiť organizovanú trestnú činnosť sa celkové výsledky musia výrazne zlepšiť. Spoločný tím, ktorý sa zaoberá organizovanou trestnou činnosťou, od poslednej výročnej správy Komisie síce vzniesol niekoľko obvinení proti dôležitým skupinám organizovanej trestnej činnosti, ktoré viedli k viacerým odsúdeniam, iné významné prípady však boli uzavreté oslobodzujúcimi rozsudkami. V odvolacom konaní boli síce vynesené prísne tresty odňatia slobody, avšak v jednom významnom prípade organizovanej trestnej činnosti nebol tento trest vykonaný. Nedostatky existujú v oblasti zhromažďovania dôkazov, ochrany svedkov, vyšetrovacích stratégií, komplexných finančných vyšetrovaní a zaisťovania majetku. Generálny prokurátor by mal systematicky analyzovať dôvody, ktoré viedli v prípadoch týkajúcich sa najvyšších miest k oslobodzujúcim rozsudkom, vydávať odporúčania budúcich postupov, pokiaľ boli zistené procesné chyby, a odvolávať sa proti oslobodzujúcim rozsudkom, pri ktorých sa zdá, že súdy poskytnuté dôkazy dostatočne nezohľadnili. Od poslednej výročnej správy Komisie sa Bulharsko rozhodlo zreformovať súdne štruktúry, ktoré sa zaoberajú organizovanou trestnou činnosťou. Do januára 2012 sa zriadi špecializovaný trestný súd a prokuratúra . Počas prípravy zriadenia tejto špecializovanej štruktúry bude dôležité zabezpečiť jej účinnosť a nezávislosť. Najmä počet prípadov, ktoré bude tento súd riešiť, sa musí vyvážiť kapacitou personálu s cieľom umožniť rýchle a účinné vyšetrovanie, stíhanie a vynášanie rozsudkov v prípadoch organizovanej trestnej činnosti. Súd musí získať skúsených zamestnancov s nespochybniteľným morálnym a profesionálnym profilom. Na úrovni trestného stíhania by sa mala zachovať koncepcia spoločných tímov. Od poslednej výročnej správy Komisie bulharské orgány v súlade s jej odporúčaniami usilovali o posilnenie právneho rámca týkajúceho sa zaistenia majetku . V spolupráci s Radou Európy bol vypracovaný nový legislatívny akt, ktorý však parlament zamietol. V návrhu tohto aktu sa predpokladá zaistenie majetku, ktoré by bolo nezávislé od odsúdenia za trestný čin, ako aj ex officio preverovanie majetku vyšších úradníkov a politikov. Bulharsko musí napriek nedávnemu neúspechu v parlamente usilovať o bezodkladné prijatie tohto právneho predpisu. Je potrebné riešiť aj ďalšie nedostatky týkajúce sa zaistenia majetku: majetok sa musí identifikovať a zaistiť v skorom štádiu vyšetrovania – skôr ako sa ho podarí skryť alebo presunúť. Na tento účel je potrebné zabezpečiť účinnú spoluprácu medzi komisiou na zaistenie majetku, finančnými inštitúciami, administratívnymi orgánmi a prokuratúrou vrátane spoločných tímov. Boj proti korupcii Boj proti korupcii na najvyšších miestach ešte stále nepriniesol presvedčivé výsledky. V tejto oblasti sa zatiaľ podarilo vyniesť a presadiť len veľmi málo konečných rozsudkov a neexistujú žiadne náznaky aktívneho zamerania sa na korupciu na najvyšších miestach. Od minulého leta boli vynesené dva podmienečné odsudzujúce rozsudky v prípadoch podvodov a korupcie na najvyšších miestach. Dva prípady proti bývalým ministrom skončili oslobodením. Pri dvoch ďalších prípadoch týkajúcich sa bývalého ministra a vysokého verejného činiteľa boli zaznamenané ťažkosti a prieťahy v súdnom konaní[3]. Odvolania v dvoch prípadoch podvodov týkajúcich sa finančných prostriedkov EÚ a prania špinavých peňazí, ktoré boli uvádzané v minuloročnej správe, sú aj naďalej otvorené a zatiaľ veľmi nepokročili. Viaceré prípady týkajúce sa finančných prostriedkov EÚ prokuratúra ukončila napriek informáciám naznačujúcim existenciu podvodov, ktoré poskytol OLAF a súdne orgány iného členského štátu. Od poslednej výročnej správy Komisie Bulharsko zaznamenalo oslobodzujúce rozsudky v mnohých dôležitých prípadoch podvodov a korupcie. Jeden poslanec bol zbavený obvinenia z konfliktu záujmov a bývalý riaditeľ platobnej agentúry pre fondy EÚ bol zbavený obvinenia zo zneužitia svojich právomocí a z uzatvárania nevýhodných zmlúv v troch oddelených prípadoch. Generálny prokurátor by mal dôkladne zanalyzovať dôvody takýchto oslobodzujúcich rozsudkov a v prípade potreby by mal prijať nápravné opatrenia. To by malo zahŕňať vydávanie odporúčaní budúcich postupov, pokiaľ boli zistené procesné chyby, a podávanie odvolaní proti rozsudkom, pri ktorých sa zdá, že súdy dostatočne nezohľadnili dôkazy poskytnuté prokuratúrou. Analýza niektorých z týchto prípadov zo strany Komisie a nezávislých expertov preukázala existenciu vážnych nedostatkov v súdnej a vyšetrovacej praxi . Nedostatky boli zistené najmä pokiaľ ide o zhromažďovanie dôkazov, ochranu svedkov, celkový nedostatok vyšetrovacích stratégií, komplexné finančné vyšetrovania a zaisťovanie majetku. Mala by sa zlepšiť koordinácia v rámci prokuratúry a medzi prokuratúrou a políciou. Tieto nedostatky navyše komplikuje zastaraný trestný zákon. Súdna prax je zhovievavá, nadmerne opatrná a príliš zameraná na procedurálne otázky na úkor výkonu spravodlivosti. Revízia trestného zákona síce pokračuje, avšak nový trestný zákon pravdepodobne nenadobudne účinnosť skôr ako koncom roka 2013. Preto by sa mali zvážiť okamžité nápravné opatrenia, ako je používanie výkladových rozhodnutí Najvyššieho kasačného súdu alebo novelizácia zákonov. V novembri 2010 Bulharsko prijalo prísnejší zákon o konflikte záujmov . Oneskorenia pri menovaní členov osobitnej komisie vytvorenej podľa zákona a pri zriadení jej administratívnej štruktúry viedli k tomu, že sa od prvého štvrťroku 2011 prerušilo vyšetrovanie hlásení o konflikte záujmov. V dôsledku toho sa v júni neprešetrilo obvinenie z konfliktu záujmov v dôležitom prípade, ktorý sa týkal vyššieho sudcu. V júni 2011 bola zriadená komisia poverená riešením prípadov konfliktu záujmov, zatiaľ však nemá svoje priestory, zamestnancov ani vnútorný poriadok. V tejto súvislosti vznikajú obavy, pokiaľ ide o nedostatky týkajúce sa majetkových priznaní a preverenia majetku politikov, sudcov a vyšších štátnych úradníkov. V súčasnosti sa nepravdivé majetkové priznania účinne nepostihujú a pri zistení nezrovnalostí sa neprijímajú žiadne nadväzné opatrenia. V nadväznosti na nedávne zmeny a doplnenia zákona o obchodnom registri, ktorých cieľom bolo posilnenie ochrany údajov, by sa v záujme zachovania transparentnosti informácií o podnikoch mali tieto nové postupy implementovať. Bulharsko pokračuje v implementácii jednotnej stratégie v oblasti predchádzania korupcii a organizovanej trestnej činnosti a ich sankcionovania a v tomto rámci prijalo viaceré opatrenia. Zároveň však akčný plán z roku 2010 zameraný na boj proti organizovanej trestnej činnosti nebol v plnej miere implementovaný, ani aktualizovaný v roku 2011, čo sťažuje jej implementáciu a koordináciu. Komplexný projekt analýzy a navrhnutia protikorupčných opatrení vo všetkých oblastiach administratívy, ktorý začal začiatkom roku 2010, zatiaľ nepriniesol hmatateľné výsledky a nemá ani stanovený harmonogram implementácie. Bulharsko by malo zvážiť stanovenie súboru konkrétnych cieľov v oblasti boja proti korupcii a organizovanej trestnej činnosti pre rôzne inštitúcie, ktoré sú do implementácie jednotnej stratégie zapojené. Bulharsko by takisto malo do hodnotenia výsledkov jednotnej stratégie zapojiť vonkajších expertov a občiansku spoločnosť. V reakcii na odporúčania skupiny štátov proti korupcii (GRECO) pri Rade Európy týkajúce sa transparentnosti financovania politických strán Bulharsko zahrnulo jedenásť z týchto šestnástich odporúčaní do nového volebného zákona, ktorý bol prijatý v januári 2011. Blížiace sa prezidentské a komunálne voľby budú prvou skúškou implementácie tohto volebného zákona. Od poslednej výročnej správy Komisie Bulharsko pripravilo viaceré zmeny zákona o verejnom obstarávaní , ktoré sú okrem iného zamerané na zjednodušenie a zrýchlenie postupov verejného obstarávania. Bulharsko má tiež v úmysle zmeniť a doplniť zákon o agentúre na kontrolu verejných financií s cieľom umožniť kontroly ex officio verejného zadávania zákaziek a zaviesť kontroly založené na posúdení rizík. Tieto právne zlepšenia sú vítané. Hlavným problémom v oblasti verejného obstarávania však zostáva podstatné zvýšenie administratívnych kapacít a zlepšenie kvality administratívnej činnosti. 3. Závery Od posledného posúdenia Komisie v júli 2010 bulharská vláda preukázala odhodlanie a záväzok uskutočniť reformný proces. Pokračovala v reforme súdneho systému, posilnila právne predpisy o konflikte záujmov a začala štrukturálnu reformu polície a systému trestného súdnictva. Na implementáciu týchto reforiem a dosiahnutie faktického zlepšenia, pokiaľ ide o menovania, hodnotenie a zvýšenie odbornosti v súdnictve, ako aj o zriadenie účinných štruktúr na riešenie organizovanej trestnej činnosti, bude v najbližšom období potrebné vynaložiť vytrvalé úsilie. Prijatie nového zákona o zaistení majetku bude dôležitým prínosom pre zlepšenie ochrany proti organizovanej trestnej činnosti a korupcii. Na dosiahnutie presvedčivých výsledkov v boji proti korupcii a organizovanej trestnej činnosti je naliehavo potrebné výrazne zlepšiť zodpovednosť a odbornosť v súdnictve a vo vyšetrovacích orgánoch. Ako záležitosť národnej priority by Bulharsko malo bezodkladne uskutočňovať svoju stratégiu reformy súdnictva a podniknúť ďalšie kroky k zásadnej reforme súdneho systému. 4. Odporúčania Komisia vyzýva Bulharsko, aby na základe jej posúdenia dosiahnutého pokroku v Bulharsku od júla 2010 prijalo opatrenia v nasledovných oblastiach. Tieto odporúčania by mali Bulharsku pomôcť zamerať úsilie na prípravu na celkové hodnotenie pokroku v Bulharsku v rámci mechanizmu spolupráce a overovania, ktoré Komisia uskutoční v lete 2012. 1. Reforma súdneho systému 2. Vypracovať návrhy na reformu Najvyššej súdnej rady, prokuratúry pri Najvyššom kasačnom súde a generálnej prokuratúry, pokiaľ ide o štruktúru, právne postavenie, zloženie, menovanie a vnútornú organizáciu. 3. Implementovať tieto návrhy prostredníctvom administratívnych opatrení a zmien a doplnení právnych predpisov. 4. Transparentnosť a zodpovednosť súdnictva 5. Preukázať výsledky v oblasti menovaní do súdnych funkcií a hodnotení sudcov vrátane menovaní do Najvyššej súdnej rady, ktoré budú v plnej miere rešpektovať zásady transparentnosti, nezávislosti, integrity a profesionálnych zásluh. 6. Preukázať výsledky v oblasti disciplinárnych a trestných opatrení vykonaných v súvislosti s korupciou a procesnými chybami v súdnictve. 7. Zabezpečiť úplný elektronický prístup k súdnym rozhodnutiam a ich odôvodneniam a striktné uplatňovanie zásady náhodného prideľovania súdnych prípadov. 8. Súdna prax v trestných veciach 9. V spolupráci s medzinárodnými expertmi zanalyzovať organizačnú štruktúru a prax vyšetrovacích orgánov, prokuratúry (vrátane spoločných tímov) a súdov s cieľom zlepšiť účinnosť vyšetrovania a súdnych konaní v súvislosti s prípadmi týkajúcimi sa najvyšších miest. Zlepšiť vzájomnú spoluprácu medzi súdnymi orgánmi a spoluprácu s príslušnými administratívnymi orgánmi. 10. V spolupráci s medzinárodnými expertmi a občianskou spoločnosťou prijať a implementovať podrobný akčný plán na odstránenie nedostatkov v štruktúrach, riadení, personálnom obsadení, odbornej príprave, spolupráci a odbornej praxi a vytvoriť spoločnú skupinu monitorovania jeho implementácie. 11. Systematicky požadovať od Najvyššieho kasačného súdu výkladové rozhodnutia v oblastiach nekonzistentnej judikatúry a zlepšiť výsledky súdu v tejto oblasti. 12. Boj proti organizovanej trestnej činnosti 13. Prideliť zodpovedajúce zdroje a zamestnancov a náležite vymedziť rozsah a vnútornú organizáciu špecializovaného súdu a prokuratúry pre organizovanú trestnú činnosť s cieľom zabezpečiť účinný súdny postup pri najdôležitejších prípadoch. 14. Pokračovať v reforme polície zlepšovaním kapacít, kvalifikácie a vybavenia policajných vyšetrovateľov a odstraňovaním nedostatkov týkajúcich sa integrity a nezávislosti policajnej činnosti, zhromažďovania dôkazov a ochrany svedkov. 15. V spolupráci s občianskou spoločnosťou zlepšovať celkovú koordináciu činností zameraných na boj proti organizovanej trestnej činnosti a korupcii prostredníctvom implementácie podrobných akčných plánov a mechanizmov monitorovania v oboch uvedených oblastiach. 16. Zaistenie majetku 17. Prijať právne predpisy upravujúce zaistenie majetku bez predchádzajúceho odsúdenia a preverovanie majetku ex officio vyšších úradníkov, sudcov a politikov, ako aj preukázanie výsledkov v tejto oblasti. 18. Zriadiť účinnú spoluprácu medzi komisiou na zaistenie majetku, finančnými inštitúciami, administratívnymi orgánmi a prokuratúrou vrátane spoločných tímov a preukázať konkrétne výsledky v zaisťovaní majetku už na začiatku vyšetrovania. 19. Boj proti korupcii 20. V spolupráci so zahraničnými expertmi zriadiť a vyškoliť siete prokurátorov a vyšetrovateľov špecializovaných na hospodársku a finančnú trestnú činnosť, systematicky ich zapájať do všetkých prípadov spojených s hospodárskou a finančnou trestnou činnosťou, korupciou, podvodmi a praním špinavých peňazí a prostredníctvom spoločných školení a seminárov zabezpečiť jednotné chápanie miery dokazovania zo strany prokurátorov a sudcov. 21. Zabezpečiť uplatňovanie komplexných a aktívnych stratégií vyšetrovania prokuratúrou, vzájomné prepojenie súvisiacich prípadov a systematické finančné vyšetrovanie. 22. Zmeniť a doplniť trestný zákon s cieľom uľahčiť právne konanie v súvislosti s hospodárskou a finančnou trestnou činnosťou a zneužitím právomoci. 23. Preukázať presvedčivé výsledky sankcií podľa novelizovaného zákona o konflikte záujmov. 24. Predchádzanie korupcii 25. Preukázať konkrétne výsledky pri implementácii komplexného projektu („Borkor“) zameraného na analýzu a navrhnutie protikorupčných opatrení. 26. Uskutočniť revíziu systému majetkových priznaní a preverovania majetku tak, aby sa stal účinným nástrojom pri odhaľovaní nezákonného obohacovania sa. 27. Implementovať všetky odporúčania, ktoré vydalo GRECO v súvislosti s transparentnosťou financovania politických strán. 28. Posilniť administratívne kapacity kompetentných orgánov v oblasti verejného obstarávania s cieľom poskytovať usmernenia verejným obstarávateľom a preverovať zadávanie verejných zákaziek ex ante a ex post na základe hodnotenia rizík. 29. Uplatňovať rovnaké pravidlá týkajúce sa konfliktu záujmov a nezlučiteľnosti funkcií na štátnych zamestnancov bez ohľadu na to, či sú zamestnancami v trvalom pracovnom pomere alebo sú zamestnaní na základe individuálnych zmlúv o poskytnutí služieb. [1] Rozhodnutie Komisie 2006/929/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Bulharsku na účely osobitných referenčných kritérií v oblastiach reformy súdnictva a boja proti korupcii a organizovanému zločinu (Ú. v. EÚ L 354, 14.12.2006, s. 58). [2] Správa vychádza z informácií, ktoré bulharské orgány predkladajú pravidelne najmä v rámci odpovedí na podrobné dotazníky Komisie. Komisii pri práci pomáhajú nezávislí odborníci a čerpá z dokumentov a informácií pochádzajúcich z rôznych zdrojov. V priloženom sprievodnom dokumente Komisia predkladá podrobné hodnotenie pokroku pri plnení jednotlivých referenčných kritérií stanovených na základe rozhodnutia o mechanizme spolupráce a overovania. [3] Jeden prípad týkajúci sa bývalého riaditeľa štátnej agentúry bol v júni 2010 vrátený prokuratúre a znovu otvorený po pridelení tohto prípadu novému sudcovi. V inom prípade týkajúcom sa bývalého ministra došlo k odvolaniu svedeckých výpovedí.